钦定古今图书集成/明伦汇编/氏族典/第170卷 > 颜孕绍
## 钦定古今图书集成/明伦汇编/氏族典/第170卷 > 颜孕绍

按《明外史颜孕绍传》：“孕绍，字赓明，曲阜人。崇祯四年
进士。除凤阳知县，调繁江都，行取给事中陈启新讦
其钻求翰林，调于外。寻由邯郸知县迁真定同知，守
城剿寇有功。十五年擢河间知府。比岁大饥，寇盗充
斥，拊循甚至。闰十一月”

大清兵临城，与知县陈三接等坚守。援兵云集，率逗
遛。孕绍知城必破，预集一家老稚于室中，积薪绕之，
而身往城上策战守。及城破，趋归官舍，举火焚室，衣
冠北向再拜，跃入火中同死。三接，文水人，妻武氏贤。
三接见封疆多故，遣之归。答曰：“夫死忠，妻死节，分也。”
三接巷战死，武亦从之。赠孕绍光禄卿，三接佥事。